ચિત્ર અને લેખનની સાથે સાથે સ્વામી સ્થાપત્યના પણ સારા એવા જાણકાર હતા. સંપ્રદાયમાં ઠેર ઠેર બંધાતા શિખર તેમજ હરિ મંદિરોમાં સ્વામીની દેખરેખ નીચે બાંધકામ થતું. સ્વામીના જીવનનું સૌથી મોટું કાર્ય મહાભારત જેવા વિશાળકાય ‘‘શ્રીહરિચરિત્રામૃત સાગર’’ ની રચના છે. સ્વામીએ પ૮ વર્ષની ઉંમરે આ ગ્રન્થ રચનાનો પ્રારંભ કરેલો. ત્રણ વર્ષ અને ત્રણ માસના સમય દરમ્યાન ૯૭,૩૮૯ દોહા, ચોપાઈઓ, ર૩૦૯ તરંગ અને ર૮ પૂરની રચના કરી છતાં ગ્રન્થ અધૂરો રહી જવા પામ્યો છે. આ ગ્રન્થ શ્રીહરિની જીવન ડાયરી તરીકે બન્ને દેશમાં આદર પામ્યો છે.